CELEX: 32018D0808(01)
Language: fi
Date: 2018-07-24 00:00:00
Title: Komission päätös, annettu 24 päivänä heinäkuuta 2018, Turkin-pakolaisavun koordinointivälineestä ja komission päätöksen C(2015) 9500 muuttamisesta koordinointivälineelle osoitettavan rahoituksen osalta

8.8.2018   
               
               
                  FI
               
               
                  Euroopan unionin virallinen lehti
               
               
                  C 278/3
               
            
         KOMISSION PÄÄTÖS,
         annettu 24 päivänä heinäkuuta 2018,
         Turkin-pakolaisavun koordinointivälineestä ja komission päätöksen C(2015) 9500 muuttamisesta koordinointivälineelle osoitettavan rahoituksen osalta
         (2018/C 278/03)
         
            PERUSTELUT
         
         
            Turkin-pakolaisavun koordinointivälinettä ja komission päätöksen C(2015) 9500 muuttamista koordinointivälineelle osoitettavan rahoituksen osalta koskevan komission päätöksen hyväksyminen
         
         Turkin-pakolaisavun koordinointiväline perustettiin vuonna 2015. Se on vahva osoitus siitä, että EU on sitoutunut tukemaan Turkissa olevia pakolaisia. Koordinointivälineessä yhdistyy sekä humanitaarinen apu että muu tuki, joilla Turkkia autetaan pakolaisten vastaanottamiseen liittyvissä toimissa. Ensimmäisen koordinointivälineestä myönnetyn tukierän määrä oli 3 miljardia euroa vuosina 2016 ja 2017.
         Turkin-pakolaisavun koordinointivälineen ensimmäisen tukierän käyttöönotto onnistui hyvin. Kaikkien 3 miljardin euron määrärahojen käytöstä tehtiin suunnitelmat, määrärahat sidottiin ja niistä tehtiin sopimukset 21 kuukauden kuluessa siitä, kun EU ja Turkki antoivat yhteisen julkilausuman maaliskuussa 2016. Koordinointivälinettä koskevassa toisessa vuosikertomuksessa (1) esitetään yksityiskohtaisia tietoja yhteensä 72 hankkeen täytäntöönpanosta ja saavutuksista. Lisäksi siinä vahvistetaan konkreettiset tulokset. Niihin sisältyy kuukausittaisen toimeentulotuen antaminen lähes 1,2 miljoonalle heikoimmassa asemassa olevalle pakolaiselle tekemällä rahasiirtoja hätätilanteiden sosiaalisen turvaverkon kautta, turkin kielen koulutuksen tarjoaminen 312 000 pakolaislapselle ja oppimateriaalien tarjoaminen 500 000 opiskelijalle sekä perusterveydenhuollon järjestäminen lähes 764 000 pakolaiselle ja yli 217 000 syyrialaisen pakolaislapsen rokottaminen. Koordinointivälineen hallinnoinnissa on lisäksi sovellettu EU:n ja jäsenvaltioiden kumppanuuteen perustuvaa lähestymistapaa. Yhteinen hallinnointi ei olisi mahdollista, jos rahoitus olisi peräisin yksinomaan unionin talousarviosta.
         Toimivaksi osoittautuneen lähestymistavan jatkaminen on vahvasti EU:n etujen mukaista. Komission päätöksen tavoitteena on varmistaa, että koordinointivälineestä rahoitettavaa arvokasta työtä voidaan jatkaa EU:n ja Turkin yhteisen julkilausuman mukaisesti.
         EU:n ja Turkin julkilausumassa vahvistettiin, että EU osoittaa koordinointivälinettä varten vuoden 2018 loppuun mennessä vielä 3 miljardia euroa, mikäli asianmukaiset edellytykset täyttyvät. Sen vuoksi on tehtävä päätös lisärahoituksesta, jotta voidaan varmistaa koordinointivälineestä rahoitettavien hankkeiden jatkuminen ja keskeytymätön tuki pakolaisille ja toissijaiseen suojeluun oikeutetuille henkilöille. Komissio hyväksyy sitä varten päätöksen, joka koskee toisen 3 miljardin euron erän kohdentamista Turkin-pakolaisavun koordinointivälineeseen. Välineen vuosien 2016 ja 2017 määrärahat koostuivat unionin talousarviosta kohdennetusta 1 miljardin euron määrästä ja jäsenvaltioiden yhteensä 2 miljardin euron rahoitusosuuksista, jotka olivat ulkoisia käyttötarkoitukseensa sidottuja tuloja. Komissio säilytti 14. maaliskuuta 2018 tekemässään päätöksessä (2) saman jaon unionin talousarvion ja EU:n jäsenvaltioiden rahoitusosuuden välillä toisen erän osalta. Jatkokeskustelun jälkeen komissio on päättänyt, että se maksaa kaudella 2018–2019 unionin talousarviosta 2 miljardia euroa. Jäsenvaltiot suorittavat 1 miljardin euron rahoitusosuudet, jotka ovat ulkoisia käyttötarkoitukseensa sidottuja tuloja. Yhteisymmärrysasiakirjaa, joka muodostaa kehyksen jäsenvaltioiden rahoitusosuuksien osoittamiselle, päivitettiin 18. heinäkuuta.
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen, jäljempänä ’SEUT-sopimus’, ja erityisesti sen 210 artiklan 2 kohdan ja 214 artiklan 6 kohdan,
         sekä katsoo seuraavaa:
         
                     (1)
                  
                  
                     Maaliskuun 18 päivänä 2016 annetun EU:n ja Turkin julkilausuman, jäljempänä ’julkilausuma’, 6 kohdan mukaan unioni osoittaa Turkin-pakolaisavun koordinointivälineeseen, jäljempänä ’väline’, vuoden 2018 loppuun asti 3 000 000 000 euroa lisärahoitusta, kun välineeseen alun perin kohdennetut 3 000 000 000 euroa on käytetty lähes kokonaan ja edellyttäen, että asianmukaiset edellytykset täyttyvät.
                  
               
                     (2)
                  
                  
                     Jäsenvaltioiden hallitusten edustajat laativat 3 päivänä helmikuuta 2016 EU:n jäsenvaltioiden ja komission välisen yhteisymmärrysasiakirjan, jossa vahvistetaan Turkin-pakolaisavun koordinointivälineen hallinnointia ja ehtoja koskeva kehys, jäljempänä ’yhteisymmärrysasiakirja’. Yhteisymmärrysasiakirjaa päivitettiin 18 päivänä heinäkuuta 2018.
                  
               
                     (3)
                  
                  
                     Ensimmäinen välineeseen kohdennettu rahoitusosuus käsitti 1 000 000 000 euroa unionin talousarviosta ja 2 000 000 000 euroa jäsenvaltioilta.
                  
               
                     (4)
                  
                  
                     Komission olisi osoitettava toiseen erään 2 000 000 000 euroa unionin talousarviosta. Jäsenvaltioiden rahoitusosuus on 1 000 000 000 euroa.
                  
               
                     (5)
                  
                  
                     Avun asteittaisen toimittamisen ehtona on se, että Euroopan unionin ja Turkin tasavallan yhteisymmärrys, jonka mukaan osapuolet tehostavat keskinäistä yhteistyötään tilapäistä suojelua saavien henkilöiden tukemiseksi ja muuttoliikkeen hallinnan parantamiseksi koordinoidulla tavalla kriisin ratkaisemiseksi, jatkuu.
                  
               
                     (6)
                  
                  
                     Yksittäisten jäsenvaltioiden rahoitusosuudet olisi otettava unionin talousarvioon ulkoisina käyttötarkoitukseensa sidottuina tuloina Euroopan parlamentin ja neuvoston asetuksen (EU, Euratom) N:o 966/2012 (3) 21 artiklan 2 kohdan b alakohdan mukaisesti. Koska komissio on perussopimuksen 317 artiklan mukaisesti yksin vastuussa unionin talousarvion toteuttamisesta, se vastaanottaa unionin puolesta jäsenvaltioiden maksutodistukset. Komissio voi kunkin euromääräisen maksutodistuksen perusteella antaa vastaavat maksusitoumusmäärärahat käyttöön heti todistuksen saatuaan komission delegoidun asetuksen (EU) N:o 1268/2012 (4) 7 artiklan 2 kohdan mukaisesti. Maksutodistusten on perustuttava yhteiseen malliin, jota voidaan tarvittaessa mukauttaa erityistarpeiden huomioon ottamiseksi.
                  
               
                     (7)
                  
                  
                     Humanitaarista apua koskevat päätökset pannaan täytäntöön ja humanitaarisen avun toimet toteutetaan neuvoston asetuksen (EY) N:o 1257/96 (5) säännösten mukaisesti ja noudattaen periaatteita, jotka on vahvistettu humanitaarista apua koskevassa eurooppalaisessa konsensuksessa (6).
                  
               
                     (8)
                  
                  
                     Edellä esitetyistä syistä on tarpeen muuttaa komission päätöstä C(2015) 9500 (7),
                  
               ON PÄÄTTÄNYT SEURAAVAA:
         
            1 artikla
            Muutetaan komission päätös C(2015) 9500 seuraavasti:
            Korvataan 4 artikla seuraavasti:
            
               
                  ”1.   Välineellä koordinoitava määrä on 3 000 000 000 euroa vuosina 2016–2017 ja toiset 3 000 000 000 euroa vuosina 2018–2019.
               
            
         
         
            2 artikla
            
               1.   Tämä päätös tulee voimaan päivänä, jona se hyväksytään.
            
            
               2.   Se julkaistaan Euroopan unionin virallisessa lehdessä.
            
         
         
            Tehty Brysselissä 24 päivänä heinäkuuta 2018.
            
               
                  Komission puolesta
               
               Johannes HAHN
               
                  Komission jäsen
               
            
         
         
            (1)  Komission tiedonanto COM(2018) 91, 14. maaliskuuta 2018.
         
            (2)  Komission päätös, annettu 14 päivänä maaliskuuta 2018, Turkin-pakolaisavun koordinointivälineestä ja komission päätöksen C(2015) 9500 muuttamisesta koordinointivälineelle osoitettavan rahoituksen osalta, 2018/C 106/05, EUVL C 106, 21.3.2018, s. 4.
         
            (3)  Euroopan parlamentin ja neuvoston asetus (EU, Euratom) N:o 966/2012, annettu 25 päivänä lokakuuta 2012, unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta (EUVL L 298, 26.10.2012, s. 1).
         
            (4)  EUVL L 362, 31.12.2012, s. 1.
         
            (5)  Neuvoston asetus (EY) N:o 1257/96, annettu 20 päivänä kesäkuuta 1996, humanitaarisesta avusta (EYVL L 163, 2.7.1996, s. 1).
         
            (6)  Neuvoston ja neuvostossa kokoontuneiden jäsenvaltioiden hallitusten edustajien, Euroopan parlamentin ja Euroopan komission yhteinen julkilausuma humanitaarista apua koskevasta eurooppalaisesta konsensuksesta (EUVL C 25, 30.1.2008, s. 1).
         
            (7)  Sellaisena kuin se on muutettuna 10 päivänä helmikuuta 2016 annetulla komission päätöksellä C(2016) 855, 18 päivänä huhtikuuta 2017 annetulla komission päätöksellä C(2017) 2293 ja 14 päivänä maaliskuuta 2018 tehdyllä komission päätöksellä C(2018) 1500.